Jeg har en netværksharddisk. Det er en harddsik man sætter til sin router, så man kan tilgå sine data fra alle husets computere. Det ved tre ud af fire supportere hos TDC ikke hvad er. Det er i sig selv fuldstændig ufatteligt.

Min netværksharddisk fungerede upåklageligt de første fire måneder efter købet. Pludselig en dag begyndte det at være sådan at jeg skulle slukke og tænde min netværksharddisk hver morgen, før jeg kunne tilgå den fra mine computere.

Jeg ringer derfor til TDC for at høre om de måske har pillet ved nogle indstillinger som skaber problemet. Ham jeg taler med ved ikke hvad en netværksharddisk er, og derfor bliver jeg sendt til den udvidede support. Her bliver jeg bedt om at vente, og et par minutter efter vender medarbejderen tilbage og mener at problemet nu er løst. Ganske rigtigt. Det hele spiller bare igen. Jeg kan nu uden problemer tænde min computer og tilgå mine netværksdrev uden at jeg skal "resette" mine produkter som et fast morgenritual.

2½ måneder senere opstår problemet pludselig igen. Denne gang mener supporteren, at det er fordi jeg ikke har en fast IP-adresse. Jeg forklarer ham at det ville være korrekt, hvis jeg prøvede at tilgå min netværksharddisk udefra (Altså ude fra det store vide internet), men når jeg bruger den på mit eget interne netværk, så er det ikke en faktor.

Der løb han så åbenbart tør for argumenter, og nu er svaret blot, at de ikke supporterer min netværksharddisk. Jeg prøver at forklare ham, at min netværksharddisk fungerer upåklageligt, at jeg HAR testet den på et andet netværk, og at det derfor er uomtvisteligt at det er hos DEM der sker et eller andet i løbet af natten, og at hans kollega formåede at løse problemet et par måneder tilbage. Jeg beder derfor om at blive stillet til den udvidede support eller alternativt at komme til at tale med en supervisor. Der er intet at gøre. Supporteren (som hedder Jens) mener at han vil demonstrere hans totale inkompetence yderligere ved at agere stopklods. 

Kære Yousee.. Det er ganske uomtvisteligt at fast eller dynamisk IP adresse ikke påvirker muligheden for at tilgå en netværksharddisk på mit interne netværk. Det er også ganske uomtvisteligt at mindst en af jeres medarbejdere var i stand til at løse problemet, så det efterfølgende spillede upåklageligt i flere måneder. Hvordan kan I så påstå at det er fordi jeg ikke har fast IP-adresse?

Kære Yousee. Hvordan kan I være tjent med at have support-personale som ikke engang VED hvad en netværksharddisk er? Hvordan kan I i det hele taget være tjent med at få den ene sønderlemmende anmeldelse efter den anden her på Trustpilot?

Jeg har prompte opsagt samtlige mine engagementer med både TDC og Yousee. 
ÆJeg har haft TDC siden 1999.. Trofast kunde gennem 15 år. Hvad skal I egentlig leve af når den sidste kunde skrider? Med det her tempo og de 1000vis af dårlige anmeldelser, så kan det vel ikke tage lang tid, før det er en realitet?
---------------------------------
Og lige et PS:

At der lige svinger en kundeservice-/socialmedia-medarbejder forbi hver tredje fjerde dag som siger: "Uha, det er vi sørme ked af at høre" eller "Beklager du har haft en dårlig oplevelse" eller endnu værre: "Jeg håber du får en bedre behandling, hvis du en dag vælger at blive kunde igen", det giver altså kun et endnu ringere indtryk af jeres biks.

De mange uengagerede besvarelser på de utallige dårlige oplevelser er simpelthen udstråler en eklatant grad af "we don't care" og mangel på ansvar, at det kun bidrager til den dårlige oplevelse.

Det er ikke nok bare at have en ansat til at sidde og skrive "undskyld", hvis man ikke samtidig gør noget ved det.